**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6974881331,** fax: **2674022211,** web site: [**www.eakp.gr**](http://www.eakp.gr), email: **info@eakp.gr**

 **Λαμία 4/4/ 2022**

**ΑΝΑΚΟΙΝΩΣΗ**

**Συνάδελφοι Συναδέλφισσες**

Στο αμέσως επόμενο διάστημα θα πραγματοποιηθούν εκλογές στην ένωση μας όπως πολλά πρωτοβάθμια σωματεία, μπαίνουν σε προεκλογική περίοδο για την ανάδειξη των διοικητικών συμβουλίων τους. Η πανελλήνια ομοσπονδία μας (ΠΟΕΥΠΣ) όπως και τα πρωτοβάθμια σωματεία σπεύδουν να εφαρμόσουν τον πρόσφατο νόμο, **4808/2021** της κυβέρνησης που καταργεί το αδιάβλητο και τη μυστικότητα της ψηφοφορίας στα συνδικάτα με τη θέσπιση της ηλεκτρονικής ψηφοφορίας.

Οι υπόλοιπες παρατάξεις της ΔΑΚΥΠΣ, Α.Ε.Π. Πυροσβεστών, Ανεξάρτητοι Πυροσβέστες κλπ. κινούνται στην ίδια ρότα και στηρίζουν την εφαρμογή του. Οι δυνάμεις δηλαδή του εργοδοτικού και κυβερνητικού συνδικαλισμού σπεύδουν να την υλοποιήσουν. Με το πρόσχημα των μεγάλων χιλιομετρικών αποστάσεων που θα πρέπει να διανύσουν οι πυροσβεστικοί υπάλληλοι στις απομακρυσμένες περιοχές και τα νησιά επικαλούνται την ευκολία που τους παρέχει ο νόμος.

Ωστόσο όλα αυτά τα χρόνια έβαζαν και βάζουν εμπόδια στο χρόνιο αίτημα της ΕΑΚΠ που είναι η δημιουργία εκλογικών κέντρων σε κάθε υπηρεσία. Υπήρχε συστηματική άρνηση από την ΔΑΚΥΠΣ και πεισματικά όλα αυτά τα χρόνια δεν το υλοποιούσε. Ο λόγος ήταν για να ελέγχει τα λιγοστά εκλογικά κέντρα. Τώρα διαφημίζουν την δυνατότητα του νέου νόμου και ότι θα ψηφίσουν όλοι οι συνάδελφοι. Αυτό θα πρέπει να μας βάζει σε σκέψεις συνάδελφοι.!!! **Γιατί σπεύδουν με τόση ευκολία να εφαρμόσουν το νόμο ενώ αρνιόντουσαν τις κάλπες σε όλες τις υπηρεσίες;**

Η απάντηση είναι απλή τους λύνονται τα χέρια με την ηλεκτρονική ψηφοφορία γιατί στόχος όλων είναι να γίνονται οι εργαζόμενοι και στο πυροσβεστικό σώμα πιο ευάλωτοι απέναντι στην φυσική και πολιτική ηγεσία, να είναι ξεμοναχιασμένοι ώστε να επιβάλλονται αντεργατικές ανατροπές πιο εύκολα, να υποχρεώνονται τα σωματεία να διενεργούν ηλεκτρονικές διαδικασίες, να απομαζικοποιήσουν τα συνδικάτα, να απομονωθούν οι εργαζόμενοι, να τους απομακρύνουν από μαζικές διαδικασίες συλλογικής συζήτησης, ζωντανής διαπάλης και αντιπαράθεσης γύρω από επιχειρήματα, επεξεργασίας του σχεδιασμού δράσης των σωματείων, με το πρόσχημα ότι τάχα έτσι εξασφαλίζεται **η «δημοκρατική συμμετοχή»** και **«απελευθερώνονται»** οι εργαζόμενοι από πιέσεις.

Ωστόσο είναι καταγεγραμμένο ότι η χρήση της ηλεκτρονικής ψηφοφορίας στα συνδικάτα δημιουργεί όρους πρωτόγνωρων διαστάσεων νοθείας, **(δες εκλογές στον ΕΔΟΕΑΠ–Ταμείο Επικουρικής Ασφάλισης και Ιατροφαρμακευτικής Περίθαλψης των εργαζομένων στον Τύπο)**. Ένα ακόμα πολύ σημαντικό ζήτημα, που αφορά γενικά την ηλεκτρονική ψηφοφορία, είναι ότι **η ευθύνη διεξαγωγής των εκλογών φεύγει πλέον από την Εφορευτική Επιτροπή**, που είναι εκλεγμένη από Συνέλευση, επομένως λογοδοτεί στα μέλη. Δηλαδή δεν μπορεί να ελέγξει εάν τηρούνται οι όροι όπως η διασφάλιση της μυστικότητας και η ταυτοποίηση όσων προσέρχονται να ψηφίσουν. Τα ζητήματα αυτά **«μεταφέρονται»** στην πλατφόρμα που διεξάγει την ηλεκτρονική ψηφοφορία. **Με την ηλεκτρονική ψηφοφορία δεν είναι η εκλεγμένη Εφορευτική Επιτροπή αυτή που συλλέγει ψήφους, αλλά ένας server που μαζεύει τα κλικ και προφανώς μπορούν να τον ελέγχουν οι «μυημένοι». Επομένως, το αδιάβλητο δεν διασφαλίζεται, καθώς κανείς δεν μπορεί να εγγυηθεί ότι η διαδικασία δεν θα έχει «πειραχτεί».** **Σε αυτό το πλαίσιο**, πέρα από άλλες παρατυπίες, δεν θα γινεί κανένας έλεγχος για το ποιοι έχουν δικαίωμα ψήφου, ενώ δεν θα γινεί γνωστό πώς επιλέχθηκε η εταιρεία που ανέλαβε τη διεξαγωγή της ηλεκτρονικής ψηφοφορίας.

**Η Ε.Α.Κ.Π. εκφράζει την καθετή αντίθεση της στην θέσπιση της ηλεκτρονικής ψηφοφορίας** και επισημαίνει ότι η νέα επίθεση στα συνδικάτα είναι φανερό ότι προετοιμάζει το έδαφος για την κλιμάκωση της επίθεσης στα εργατικά δικαιώματα και στον δικό μας εργασιακό χώρο. Συνεπώς η δημιουργία εκλογικών κέντρων σε κάθε υπηρεσία είναι επιτακτική ανάγκη όσο ποτέ άλλοτε.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗΠΥΡΟΣΒΕΣΤΩΝ**